
LĒMUMS
Jūrmalā
	2026. gada 27. augustā
	
	Nr.
	454


	Par Eiropas Savienības Erasmus+ programmas projekta “Mācīšanās ārā un dabas pedagoģijas attīstība pirmsskolā” īstenošanu
	(protokols Nr. 10, 33. punkts)


Pamatojoties uz Pašvaldību likuma 4. panta pirmās daļas 4. punktu, Eiropas Savienības Erasmus+ programmas izsludināto projekta konkursu “Mācīšanās ārā un dabas pedagoģijas attīstība pirmsskolā”, kurā, ņemot vērā ierobežotos projekta pieteikuma un dotācijas līguma noslēgšanas termiņus, Jūrmalas pirmsskolas izglītības iestāde “Madara” 2026. gada 9. februārī iesniedza Valsts izglītības attīstības aģentūrai, reģistrācijas Nr. 90001800413, projekta pieteikumu Nr. 2026-1-LV01-KA122-SCH-000412711, un Valsts izglītības attīstības aģentūras 2026. gada 25. maija projekta pieteikuma Nr. 2026-1-LV01-KA122-SCH-000412711 apstiprinājumu, atbilstoši Jūrmalas valstspilsētas attīstības programmas 2023. – 2029. gadam, kas apstiprināta ar Jūrmalas domes 2022. gada 15. septembra lēmumu Nr. 409 “Par Jūrmalas valstspilsētas attīstības programmas 2023. – 2029. gadam un Jūrmalas valstspilsētas attīstības programmas 2023. – 2029. gadam Stratēģiskā ietekmes uz vidi novērtējuma Vides pārskata apstiprināšanu”, Rīcības plāna 2023.–2029. gadam prioritātes “Konkurētspējīga, pieejama un iekļaujoša izglītība” (I), rīcības virziena “Augsti kvalificēti, kompetenti un uz izcilību orientēti pedagogi” (I1), uzdevuma I1.1. “Nodrošināt intelektuālo kapacitāti izglītības iestādēs, veicinot zināšanu apmaiņu” darbībai I1.1.7. “Starptautiskās sadarbības veicināšana mūsdienīgas un kvalitatīvas izglītības attīstībai” un rīcības virziena “Izglītības satura un procesa attīstība” (I2), uzdevuma I2.1. “Uzlabot izglītības pakalpojumu kvalitāti un efektivitāti” darbībām I2.1.3. “Vides izglītības veicināšanas pilnveide visās izglītības iestādēs ekoskolas statusa iegūšanai un saglabāšanai” un I2.1.5. “Starptautiska un valsts mēroga projektu īstenošana konkurētspējas veicināšanai”, ņemot vērā Jūrmalas domes 2024. gada 29. augusta noteikumu Nr. 5 “Eiropas Savienības un citu ārējo finanšu instrumentu līdzfinansētu projektu īstenošanas kārtības Jūrmalas valstspilsētas pašvaldībā noteikumi” 4. punktu un 9.1. apakšpunktu, un Jūrmalas domes Izglītības jaunatnes un sporta jautājumu komitejas 2026. gada 13. augusta atzinumu (protokols Nr. 1.2-11/60), Jūrmalas dome nolemj:
1. Atbalstīt Jūrmalas pirmsskolas izglītības iestādes “Madara” Eiropas Savienības Erasmus+ programmas Pamatdarbības Nr. 1 (KA1) skolu sektorā projekta “Mācīšanās ārā un dabas pedagoģijas attīstība pirmsskolā” (“Learning Outdoors and Learning from Nature in Preschool”) (turpmāk – Projekts) īstenošanu.
2. Noteikt Projekta mērķi – stiprināt pedagogu kompetences āra izglītībā un dabas pedagoģijā, paaugstināt motivāciju un ieviest regulāras mācības dabā, lai uzlabotu bērnu valodas, sociālo un emocionālo attīstību, un palielināt pedagogu zināšanas par Erasmus+, Eiropas izglītības telpu un starptautisko sadarbību, veicinot atvērtību, profesionālo izaugsmi un dalību nākotnes Eiropas projektos.
3. Noteikt ieguvumus no Projekta īstenošanas – pilnveidotas pedagogu profesionālās prasmes, palielināta motivācija un attīstīta mācīšanās ārā. Apgūtās metodes ļaus ieviest iekļaujošas, uz bērna attīstību vērstas aktivitātes dabā un uzlabos izglītības kvalitāti.
4. Noteikt Projekta īstenošanas laiku no 2026. gada 1. septembra līdz 2027. gada 31. maijam.

5. Noteikt Projekta kopējās izmaksas saskaņā ar šī lēmuma pielikumu, t.sk. attiecināmo izmaksu summa 16 149,00 euro (sešpadsmit tūkstoši viens simts četrdesmit deviņi euro un 00 centi), kur Eiropas savienības finansējums ir 100 procenti jeb 16 149,00 euro (sešpadsmit tūkstoši viens simts četrdesmit deviņi euro un 00 centi).
6. Projekta priekšfinansējumu 3229,80 euro (trīs tūkstoši divi simti divdesmit deviņi euro un 80 centi) jeb 20 procentu apmērā no šī lēmuma 5. punktā minētajām attiecināmajām izmaksām segt no Jūrmalas valstspilsētas pašvaldības 2027. gada budžeta.
7. Naudas plūsmas izmaiņas tiek precizētas ar kārtējā gada pašvaldības budžetu atbilstoši precizētajam aktivitāšu ieviešanas kalendārajam plānam, ja netiek pārsniegts šī lēmuma 5. punktā norādītā finansējuma apjoms.
8. Uzdot Jūrmalas pirmsskolas izglītības iestādei “Madara” organizēt dotācijas līguma par projekta īstenošanu noslēgšanu starp Valsts izglītības attīstības aģentūru un Jūrmalas Izglītības pārvaldi. 
9. Uzdot Projekta īstenošanu Jūrmalas pirmsskolas izglītības iestādei “Madara”.
10. Projekta norises gaitu pārraudzīt Jūrmalas Izglītības pārvaldei un Jūrmalas valstspilsētas administrācijas Attīstības pārvaldes Stratēģiskās plānošanas nodaļai.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

